Латын әліпбиіне көшу – қазақ тілінің жаңа белесі.

 Бүгінгі таңда қоғамда әліпбиді ауыстыруға байланысты түрлі пікірлер айтылуда. Біреулер латын әліпбиінің оңтайлы тұстарын алға тартса, енді басқалары бұл істе асығыстық жасамайық деп сақтандырады.

Еліміздің үздіксіз білім беру жүйесінде қазіргі заман талаптарына жауап беретін, білім, білік дағдылары жоғары деңгейде қалыптасқан озық ойлы дарынды тұлға тәрбиелеу жолында ұстаздар қауымына үлкен жауапкершілік пен жаңа міндеттер жүктелуде. Яғни, мектепте оқу үрдісінің барысы әр түрлі педагогикалық әдіс-тәсілдермен жүйелі түрде шығармашылық ойларын дамытып, ғылыми көзқарасы мен белсенділігін арттырады. Жазу – ортақ мәдениеттер жалғасы, яғни руханияттың ажырамас бір бөлігі. Елбасының өзі айтқандай, қазақ тілі — ол біздің рухани негізіміз. Осы жолда тілдің халықаралық мәртебесін көтеру біздің әлемдік өркениетке жетуіміздің басты кепілі. Сонымен бірге, жаңа әліпби бүкіл әлем қазақтарын біріктіретін өте маңызды фактор. Қазақ жазуын латын әліпбиіне ауыстыру қажет пе, қажет емес пе деген мәселенің мәні шешілер сәті туды.

Латын әліпбиіне көшу бастамасы Қазақстанның рухани дүниесі мен қоғамдық ой-сананы өзгертіп, оны жаңғыртуға септігін тигізеді. Яғни, бұл ауқымды жұмысты іске асыруға саяси, экономикалық, әлеуметтік негіздеме және қоғам тарапынан сұраныс та бар. Әліпбиді өзгертудің тағы бір ерекшелігі, латын графикасы жер жаһанға кең тараған, соның арқасында жастар ғаламтор арқылы ақпарат айдынына еніп, білім мен ғылым саласындағы кеңістікке еркін енеді. Латын алфавитін енгізу – елімздің білімді жастарының қатарының көбеюіне, сол дарынды балаларымыздың әлем елдерінің жастарымен иық тірестіре отырып шыңдалуына қолдау болады. Себебі ұстаздар мен оқушылар үшін әлемнің алдыңғы қатарлы елдерінің білім беру жүйесімен тығыз  қарым-қатынаста болулары үшін ұсынылған латын әліпбиін енгізу зор үлес қосары анық. Осы мақсаттарға жету жолында бүгінгі таңда латын әліпбиіне көшу жөнінде еліміздің түкпір-түкпірінде түрлі игі істер атқарылуды. Осы бастама аясында біздің оқу орнымыз да латын әліпбиіне көшуге арналған жұмыстар, іс-шаралар жүргізуде. Аталмыш шаралар мұғалімдерге, оқушыларға, ата-аналарға бұл қадамның қаншалықты маңызды, заманауи, қажеттіліктен туындап отырғанын түсіндіру ретінде жүргізілуде. Бұл жоба бойынша жалпы оқушылардың, жастардың пікірлері оң. Себебі, қазіргі таңда пайдаланатын заманауи құрылғылардың 90 пайызы латын әріптеріне негізделген. Сондықтан жас қауымға технология тілі жат емес. Олардың пікірінше, латын әліпбиін енгізген жағдайда, керісінше, заман ағымына ілесу тез әрі ыңғайлы болмақ.

Ұлттық құндылықтарымыз бен тарихымызды дәріптейтін, халқымыздың ғасырлар бойы жалғасып келе жатқан адамгершілік қасиеттеріне сүйенетін рухы биік Мәңгілік елді құру жолындамыз. Бұл жолдағы басты міндетіміз — ұлттық нақышымызды сақтай отыра, заманауи талаптарға сай білімді және өркениетті ел болу. Яғни, латын әліпбиіне көшу — қазақ халқының алға жылжуына, жаңа заман талабына сай өсіп-өркендеуіне, болашақта еліміздің жан-жақты дамуына үлкен үлес қосып, жемісі мен жеңісін әкелері сөзсіз.